શ્રી કૃષ્ણનો જન્મોત્સવ ઉજવવા વડગામ તાલુકા ભાવિક ભકતજનો અધીરા બન્યા હતા ત્યારે શ્રી ક્રુષ્ણે આપેલુ વચન સંભવામિ યુગે યુગે ક્યારે સાચુ પડશે તેની રાહ પણ જોઈ રહ્યા હતા. ગોકુળ આઠમના પવિત્ર દિવસે કૃષ્ણ જન્મની ખુશાલીમાં વડગામમાં પરંપરાગત ગોકુળ આઠમનો મેળો યોજાઈ ગયો ત્યારે અનેરા ઉત્સાહ સાથે અસંખ્ય ભાવિકજનો આ લોકમેળાને માણવા અને જાણવા, ક્રુષ્ણ જન્મની ખુશાલીમાં સહભાગી થવા વડગામ મુકામે ઉમટી રહ્યા હતા. બ્રહમાણી માતાના મંદિરથી લઈને સરકારી દવાખાના સુધી,તેમજ બસસ્ટેન્ડ થી લઈને રાધા- ક્રુષ્ણ મંદિર સુધી માનવ-મહેરામણ છલકાઈ રહ્યો હતો. ખાણી-પીણી, રમકડાના સ્ટોલ લાગી ગયા હતા. ચકડોળો ઘૂમી રહી હતી..બાળકો-યુવાનો ઘૂમી રહ્યા હતા.ચા-નાસ્તાની સાથે નાસ્તાની જયાફત ઊડી રહી હતી. નાના બાળકો રમકડાની ખરીદી કરવા પોતાના મા-બાપને વિનવી રહ્યા હતા. ચિત્ત-પરિચિત્ત લોકો એકબીજાને મળીને આનંદ વ્યકત કરી રહ્યા હતા. એકંદરે લોકજીવનનો જીવંત અહેસાસ આઠમનો મેળો વડગામના આંગણે કરાવી રહ્યો હતો એમ કહી શકાય.